
PËR

 PROJEKTLIGJIN “PËR DISA SHTESA DHE NDRYSHIME                                 NË LIGJIN NR.7905, DATË 21.3.1995, “KODI I PROCEDURËS PENALE I REPUBLIKËS SË SHQIPËRISË”, TË NDRYSHUAR”

Korrupsioni përbën një sfidë serioze, që dëmton demokracinë dhe qeverisjen e mirë. Në vitin 2012 Shqipëria zbriti 18 vende në renditjen e indeksit të korrupsionit të organizatës prestigjoze Transparency International, duke u klasifikuar si vendi më i korruptuar në Evropë. Në programin e qeverisë           2013 - 2017 vlerësohet si emergjente marrja e masave për të luftuar korrupsionin, duke shprehur vullnetin e palëkundër politik për frenimin dhe parandalimin e veprimeve korruptive, duke e shpallur korrupsionin si një nga plagët më të thella që bjerr mundësitë për zhvillim të qëndrueshëm politik, ekonomik dhe shoqëror të Shqipërisë dhe e ndan atë dukshëm nga vendet e Bashkimit Evropian.

Në progresraportin e Komisionit Evropian për vitin 2013 theksohet forcimi i luftës kundër korrupsionit.
Në progresraportin e Komisionit Evropian për vitin 2012 specifikohet se: “Është bërë përparim i moderuar në luftën kundër korrupsionit, që është prioritet kyç i opinionit. Janë bërë disa përpjekje për të përmirësuar bashkëpunimin ndërinstitucional, si dhe shkëmbimin e informacionit dhe ndjekjes penale në raste zyrtarësh përgjithësisht të nivelit të ulët dhe të mesëm. Megjithatë, hetimet efektive vazhdojnë të pengohen nga mungesa e një qasjeje proaktive si dhe mungesa e burimeve dhe pajisjeve. Nuk ka vijimësi adekuate hetimesh, ndjekjesh penale dhe dënimesh në të gjitha nivelet. Korrupsioni është prevalent në shumë fusha dhe vazhdon të jetë problem veçanërisht serioz.”. 

Në kuadër të Strategjisë Kombëtare për Zhvillim e Integrim (SKZHI), zbatimi i përgjegjshëm i strategjisë antikorrupsion synon reduktimin progresiv e të qëndrueshëm të korrupsionit, forcimin e integritetit të institucioneve dhe promovimin e vlerave në qeverisje nëpërmjet kultivimit e forcimit të mendësisë së shërbimit ndaj qytetarëve nga administrata publike, zbatimit të efektshëm e të barabartë të ligjit, përmirësimit të transparencës e informimit, zhvillimit të shpejtë e të qëndrueshëm ekonomik e njerëzor, cilësisë, përgjegjshmërisë e efektivitetit në qeverisje. Megjithatë, lufta kundër korrupsionit është shumë dimensionale dhe përbën një fazë të rëndësishme të zhvillimit shoqëror të shoqërisë shqiptare e sistemit të drejtësisë në veçanti. Një nga masat kryesore që nevojitet për të pasur një luftë efektive ndaj korrupsionit është përshtatshmëria e legjislacionit penal me standardet evropiane dhe ndërkombëtare në këtë fushë, si dhe hetimi e gjykimi profesional i akuzave për korrupsion.

Nga analiza e të dhënave statistikore rezulton se pesha specifike që zë grupi i veprave penale në fushën e korrupsionit për vitin 2012 është 0,37 % (për qind), krahasuar me 0,32 % (për qind) që ishte në vitin 2011, përkundrejt numrit total të procedimeve penale të regjistruara në shkallë republike. Nga të dhënat statistikore rezulton se në vitin 2012 janë regjistruar 82 procedime për veprat penale në fushën e korrupsionit, 61 të pandehur të dërguar për gjykim, nga të cilët janë dënuar vetëm 39 persona. Ndërkohë që në vitin 2011 rezulton se janë regjistruar 64 procedime për veprat penale në fushën e korrupsionit, 34 të pandehur të dërguar për gjykim dhe 72 persona të dënuar. Nga analiza e këtyre të dhënave rezulton se numri i personave të dënuar për veprat penale në fushën e korrupsionit ka pësuar ulje të ndjeshme gjatë vitit 2012 krahasuar me vitin 2011, pavarësisht se numri i procedimeve penale të regjistruara ka qenë më i lartë. 

Analiza e të dhënave statistikore tregon se pesha specifike e procedimeve penale për veprat penale në fushën e korrupsionit është më e lartë në vitin 2012, krahasuar me numrin total të procedimeve penale të regjistruara në shkallë vendi, pavarësisht se studime të ndryshme e konsiderojnë korrupsionin si një fenomen shumë të përhapur, që do të thotë se procedimi dhe gjykimi penal i veprave penale të korrupsionit nuk tregon realitetin e sotëm shqiptar. Nga ana tjetër, edhe numri i personave të dënuar ka pësuar ulje të ndjeshme në vitin 2012, duke vënë në dyshim mënyrën efektive të hetimit dhe të gjykimit të këtyre veprave penale. 

Ky konkluzion është tregues i nevojës për të rishikuar legjislacionin në fuqi për hetimin dhe gjykimin e veprave penale në fushën e korrupsionit. Është fakt tashmë se legjislacioni penal shqiptar ka pësuar ndryshime të shumta, që kanë synuar përputhshmërinë me standardet ndërkombëtare. Kodi Penal shqiptar, në tërësinë e tij, është vlerësuar nga mekanizmat monitorues si në përputhje me Konventën e Kombeve të Bashkuara kundër korrupsionit. Ndërkohë që zbatimi i efektshëm e përmirësimi i mekanizmave dhe i mjeteve për hetimin e akteve të korrupsionit, si dhe forcimi i kapaciteteve e i burimeve për përdorimin e efektshëm të teknikave të posaçme të hetimit mbeten një sfidë që duhet të realizohet. Për këtë vlerësojmë se konsolidimi i sistemit të hetimit dhe rritja e ndjeshme e shpejtësisë dhe e frytshmërisë së ndjekjes penale do të jenë  mekanizma të përshtatshëm për të forcuar luftën ndaj korrupsionit, si dhe për dënuar çdo veprim korruptiv të kryer në Shqipëri.

Ekspertë të misionit EURALIUS, gjatë një konference “Praktikat e mira të drejtësisë penale”, të zhvilluar në korrik të vitit 2012, kanë propozuar që veprat penale në fushën e korrupsionit të jenë në kompetencë të Gjykatës për Krime të Rënda, që nënkupton edhe hetimin e këtyre veprave nga Prokuroria për Krime të Rënda. Sipas ekspertit të misionit EURALIUS, kjo do ta bënte më të frytshme luftën kundër korrupsionit. 

Ndërhyrja që propozohet nëpërmjet ndryshimeve në Kodin e Procedurës Penale, ndër të tjera, synon ta konsiderojë korrupsionin ndër krimet e rënda në vendin tonë dhe që duhet të gjykohet nga një gjykatë e specializuar dhe të hetohet nga një prokurori e specializuar. Vlerësojnë se veprat penale në fushën e korrupsionit duhet të përfshihen në nenin  75/a, të Kodit të Procedurës Penale, veçanërisht për shkak se korrupsioni është i lidhur ngushtësisht me veprat penale në fushën e pastrimit të parave, krimin e organizuar, si dhe trafikimin e shfrytëzimin e prostitucionit. Një propozim i tillë reflekton në mënyrë të drejtpërdrejtë edhe sugjerimin e Këshillit të Evropës që thekson specializimin e personave apo të organeve që merren me luftën ndaj korrupsionit, si dhe mbështetjen e tyre me burime materiale dhe trajnime për të përmbushur funksionet e tyre, si një mënyrë efikase për të parandaluar korrupsionin.

Gjykata për Krime të Rënda është krijuar në vitin 2004 me qëllim rritjen e efikasitetit në luftën kundër krimit të organizuar dhe krimeve të rënda, si dhe përmirësimin e cilësisë së gjykimit të veprave penale të këtij lloji. Krijimi dhe funksionimi i kësaj gjykate vlerësohen si një histori suksesi, që ka ndikuar në forcimin e kapaciteteve të pushtetit gjyqësor e, veçanërisht, në efikasitetin e sistemit të drejtësisë penale. 

Ndërhyrja në Kodin e Procedurës Penale mendohet të jetë e tillë që të propozojë ndryshimin e nenit 75/a të tij.

Kompetenca lëndore e Gjykatës për Krime të Rënda parashikohet nga neni 75/a, i Kodit të Procedurës Penale, nen ku listohen të gjitha veprat penale që gjykohen nga Gjykata e Krimeve të Rënda, duke përfshirë edhe rastet kur ato kryhen nga të miturit. 

Përfshirja në kompetencën lëndore të Gjykatës së Krimeve të Rënda edhe të veprave penale në fushën e korrupsionit kërkon domosdoshmërisht ndryshimin e nenit 75/a, të Kodit të Procedurës Penale. Për këtë arsye, Ministria e Drejtësisë, bazuar në vullnetin politik të qeverisë për të luftuar me çdo mjet dhe formë veprimet korruptive, si dhe për të ndërmarrë çdo masë ligjore e administrative për të forcuar luftën ndaj korrupsionit ka propozuar projektligjin “Për disa shtesa dhe ndryshime në ligjin nr.7905, datë 21.3.1995, “Kodi i Procedurës Penale i Republikës së Shqipërisë”, të ndryshuar”.  

Mendojmë se ky propozim është i përshtatshëm dhe do të ndikojë në rritjen e efikasitetit në hetimin dhe gjykimin e këtyre veprave penale. Jemi të mendimit se përfshirja e gjykimit të veprave penale, që lidhen me korrupsionin, nën kompetencën lëndore të Gjykatës për Krime të Rënda dhe, për rrjedhojë, edhe hetimi i çështjeve për korrupsion nën kompetencën lëndore të Prokurorisë për Krime të Rënda është një arsye që favorizon frytshmërinë në hetimin dhe gjykimin më profesional (përdorimi i metodave speciale të hetimit) dhe të shpejtë të veprave penale në fushën e korrupsionit. 

Gjykata dhe Prokuroria për Krime të Rënda ka në përbërje të saj një trupë gjyqtarësh (16 gjyqtarë) dhe prokurorësh (16 prokurorë) profesionistë, të cilët kanë përballuar deri tani hetimin dhe gjykimin e veprave penale më të rënda të parashikuara nga Kodi Penal. Kanë përballuar një volum pune të tillë që përgjithësisht ka ardhur duke u ulur. Kështu, në  vitin 2012, pranë Gjykatës së Shkallës së Parë për Krime të Rënda janë regjistruar 1245 çështje të regjistruara në total. Nga këto, 130 kanë qenë çështje gjyqësore, 312 masa sigurimi,                   782 kërkesa të tjera dhe 21 sekuestro/konfiskim. Sikurse citohet edhe në analizën vjetore të gjykatës, ngarkesa në punë e saj është vogël si numër çështjesh. E njëjta situatë vihet re edhe në Prokurorinë e Shkallës së Parë për Krime të Rënda, puna e së cilës reflektohet edhe nga volumi i punës së Gjykatës për Krime të Rënda. Jemi të mendimit se ky volum pune i Gjykatës dhe Prokurorisë për Krime të Rënda nga njëra anë dhe numri i procedimeve penale të regjistruara në vitin 2012 për veprat penale të korrupsionit (të cituara më lart) nuk do të ndikojnë në cilësinë e punës së këtyre organeve ligjzbatuese duke shtuar në kompetencën e tyre edhe veprat penale të korrupsionit.   

Ndërkohë, Prokuroria e Tiranës, prokuroria më e madhe në vend, me një trupë prej 64 prokurorësh përballon një volum të madh pune, përkatësisht rreth 10059 kallëzime penale gjatë vitit 2012, që do të thotë mbi 200 çështje në vit për një prokuror si ngarkesë pune, duke përfshirë edhe veprat penale të korrupsionit.

Në grafikun në vijim paraqiten të dhëna statistikore për procedimet penale të regjistruara pranë organit të prokurorisë për veprat penale të korrupsionit për periudhën 2008 - 2012
:

Sikurse vihet re edhe nga të dhënat statistikore rezulton se numri i veprave penale të korrupsionit në vitin 2012 është pothuajse në nivelin e procedimeve penale të regjistruara në vitin 2008. 

Aktualisht, veprat penale të korrupsionit trajtohen nga prokuroritë e rretheve gjyqësore. 

Në shtatë prokurori të rretheve gjyqësore janë ngritur Task-Force për hetimin edhe të veprave penale të korrupsionit, por që nuk kanë rezultuar të efektshme në punën e tyre. 

Kalimi i kompetencës për gjykimin e veprave të sipërpërmendura penale Gjykatës së Krimeve të Rënda nuk cenon funksionimin e njësive të përbashkëta hetimore për ndjekjen penale të rasteve të krimit ekonomik dhe korrupsionit, të cilat janë krijuar me memorandumin e bashkëpunimit të prokurorit të Përgjithshëm, ministrit të Brendshëm, ministrit të Financave, drejtorit të Shërbimit Informativ të Shtetit, inspektorit të Përgjithshëm të Inspektoratit të Lartë të Deklarimit dhe Kontrollit të Pasurive dhe kryetarit të Kontrollit të Lartë të Shtetit, në datat 22 maj 2007 dhe 6 maj 2009. 

Aktualisht, njësitë e përbashkëta hetimore kanë në kompetencë për të hetuar për  rreth 48 vepra penale. Kjo nënkupton se këto njësi do të vijojnë punën për  ndjekjen penale për të gjitha veprat e tjera penale të parashikuara nga pika 28, e memorandumit të bashkëpunimit, me përjashtim të veprave penale në fushën e korrupsionit, të cilat do të hetohen nga prokurorë të specializuar pranë Prokurorisë për Krime të Rënda.

Pritshmëritë e këtij ndryshimi ligjor janë:

· Do ta bënte më të frytshme luftën kundër korrupsionit. Sot vihet re nga të dhënat statistikore se ka një hendek të madh ndërmjet hetimit dhe gjykimit të rasteve të korrupsionit (ka ardhur në ulje) dhe perceptimit të korrupsionit nga ana e publikut (ka ardhur në rritje). Kjo tregon se kuadri ligjor aktual është jo i frytshëm në luftën kundër korrupsionit dhe kjo nismë është një tregues i mirëfilltë jo vetëm i vullnetit për të luftuar këtë fenomen, por edhe i rritjes së frytshmërisë në luftën kundër tij. 

· Ndërhyrja synon ta konsiderojë korrupsionin ndër krimet e rënda në vendin tonë dhe që duhet të gjykohet e të hetohet nga një gjykatë dhe prokurori e specializuar.
· Korrupsioni si vepër penale është i lidhur ngushtësisht me veprat penale të tjera të rënda, të tilla si: veprat penale në fushën e pastrimit të parave, krimin e organizuar, si dhe trafikimin e shfrytëzimin e prostitucionit që janë tashmë kompetencë lëndore e Gjykatës për Krime të Rënda.
· Ky ndryshim ligjor do të kërkonte dhe do të sillte trajnimin e vazhdueshëm të personave apo të organeve që merren me luftën ndaj korrupsionit, kërkesë kjo e Këshillit të Evropës.

Theksojmë se me ligjin nr.144/2013, “Për disa shtesa dhe ndryshime në               ligjin nr.7895, datë 27.1.1995, “Kodi Penal i Republikës së Shqipërisë”, të ndryshuar, është bërë një parashikim në nenin 7, duke shtuar nenin 52/a, nen i cili rregullon, ndërmjet të tjerave, edhe se “... personi, që ka premtuar ose ka dhënë shpërblim apo përfitime të tjera, sipas neneve 164/a, 244, 244/a, 245, 312, 319, 319/a, 319/b, 319/c dhe 328, të këtij Kodi, mund të përfitojë përjashtim nga vuajtja e dënimit ose ulje të tij, nëse bën kallëzim dhe jep ndihmesë në procedimin penal të këtyre veprave. Në dhënien e vendimit, gjykata mban parasysh edhe kohën kur është bërë kallëzimi, ardhjen ose jo të pasojave të veprës.”. Jemi të mendimit se, përpos këtyre ndryshimeve, qëllimi i këtyre dispozitave do të ishte më i plotë dhe më garantues nëse do të shoqërohet edhe me propozimet që sjellim në Kodin e Procedurëës Penale  

Në nenin 1, të projektligjit, parashikohet të shtohet një paragraf në nenin 75/a, të ligjit në fuqi, duke i shtuar listës aktuale të veprave penale në kompetencë të Gjykatës së Krimeve të Rënda edhe veprat penale të parashikuara nga:
· neni 124/a, “Kërkimi apo dhënia shpërblim në procedurat e birësimit”;
· neni 164/a, “Korrupsioni aktiv në sektorin privat”; 

· neni 164/b, “Korrupsioni pasiv në sektorin privat”; 

· neni 244, “Korrupsioni aktiv i personave që ushtrojnë funksione publike”; 

· neni 244/a, “Korrupsioni aktiv i nëpunësve të huaj publikë”; 

· neni 245, “Korrupsioni aktiv i funksionarëve të lartë të shtetërorë ose i të zgjedhurve vendorë”; 

· neni 245/1, “Ushtrimi i ndikimit të paligjshëm”;
· neni 258, “Shkelja e barazisë së pjesëmarrësve në tendera”; 

· neni 259, “Korrupsioni pasiv i personave që ushtrojnë funksione publike”; 

· neni 259/a, “Korrupsioni pasiv i nëpunësve të huaj publikë”; 

· neni 260, “Korrupsioni pasiv i funksionarëve të lartë shtetërorë ose i të zgjedhurve vendorë”, 

· neni 312, “Korrupsioni aktiv i dëshmitarit, i ekspertit ose përkthyesit”; 

· neni 319, “Korrupsioni aktiv i gjyqtarit, prokurorit dhe i funksionarëve të tjerë të drejtësisë”; 

· neni 319/a, “Korrupsioni aktiv i gjyqtarit ose i zyrtarit të gjykatave ndërkombëtare”; 

· neni 319/b, “Korrupsioni aktiv i arbitrit vendas dhe të huaj”, 

· neni 319/c, “Korrupsioni aktiv i anëtarëve të jurive gjyqësore të huaja”; 

· neni 319/ç, “Korrupsioni pasiv i gjyqtarëve, prokurorëve dhe funksionarëve të tjerë të organeve të drejtësisë”; 

· neni 319/d, “Korrupsioni pasiv i gjyqtarëve ose i zyrtarit të gjykatave ndërkombëtare”;
· neni 319/dh, “Korrupsioni pasiv i arbitrit vendas dhe të huaj”; 

· neni 319/e, “Korrupsioni pasiv i anëtarëve të jurive gjyqësore të huaja”,
· neni 328, “Dhënia e shpërblimeve dhe e premtimeve”.

Ky ndryshim në Kodin e Procedurës Penale shoqërohet edhe me ndryshimin e ligjit nr.10192/2009, ku në nenin 3 të tij, ku parashikohen veprat penale që përfshihen në fushën e veprimit të ligjit, do të shtohen edhe veprat penale në fushën e korrupsionit, duke mundësuar parandalimin e veprimeve korruptive, nëpërmjet sekuestrimit/konfiskimit të pasurive të pajustifikuara.

Nisma për ndryshimin e Kodit të Procedurës Penale konsiston edhe në harmonizimin e legjislacionit procedural në përputhje me ndryshimet kushtetuese, të miratuara me ligjin nr.88/2012, datë 18.9.2012, “Për disa ndyshime në ligjin nr.8417, datë 21.10.1998, “Kushtetuta e Republikës së Shqipërisë”, të ndryshuar.

Për këtë qëllim, ky projektligj synon të ndryshojë dy nene të Kodit të Procedurës Penale, konkretisht nenin 288 dhe nenin 289, të këtij Kodi.  Ndryshimi i parë ka të bëjë me nenin 288, i cili riformulohet në tre paragrafë.  Në paragrafin e parë përcaktohen në mënyrë shteruese subjektet, për ndjekjen penale të të cilëve duhet të kërkohet autorizim në organet përkatëse.  Kështu, për deputetin, gjyqtarin e Gjykatës Kushtetuese, gjyqtarin e Gjykatës së Lartë apo gjyqtarin parashikohet detyrimi i prokurorit që t’i drejtojë organit përkatës kërkesën për autorizim, në mënyrë që të vijojë me arrestimin, heqjen e lirisë në çfarëdolloj forme apo ushtrimin e kontrollit të personit ose të banesës së tij.

I rëndësishëm është parashikimi i bërë në paragrafin e dytë, të nenit 288, të riformuluar. Kjo dispozitë parashikon në mënyrë të hollësishme kushtet që duhet të përmbushen në mënyrë që prokurori të bëjë kërkesën për autorizim. Në këtë mënyrë, ky parashikim shërben si një garanci më shumë për subjektet që gëzojnë imunitet, në mënyrë që ndaj tyre të mos ndërmerren veprime abuzive të pabazuara. Sa më sipër, duhet që dyshimi që ekziston të jetë i arsyeshëm, mbështetur në prova, si dhe të plotësohen të gjitha kushtet ligjore të parashikuara nga vetë Kodi i Procedurës Penale për heqjen e lirisë, në secilën prej formave. Këto kushte duhet të ekzistojnë edhe nëse ndaj subjekteve të parashikuara nga pika 1 duhet të ushtrohet kontroll personal ose kontroll i banesës. 

Gjithashtu, kemi risinë e paraqitjes së relacionit së bashku me kërkesën për autorizim, si një garanci mbrojtëse ndaj subjekteve të dyshuara për kryerjen e veprave penale. Në këtë relacion prokurori duhet të argumentojë faktet dhe provat e mbështetura në ligj.

Siç e shohim më sipër, në ndryshim nga formulimi i dispozitës ekzistuese, ndryshimi i nenit 288 hollësisht përcakton disa kritere dhe kushte procedurale që duhet të përmbushen, me qëllim që të respektohet ligjshmëria në çdo fazë të procesit. 

Duke ndryshuar nenin 288, sipas parashikimeve më sipër, është veçanërisht e nevojshme të propozohen edhe ndryshimet për nenin 289, të Kodit të Procedurës Penale. Ky nen i shtrin garancitë e paprekshmërisë personale jo vetëm tek arrestimet, ndalimet dhe masat që kufizojnë lirinë e lëvizjes, por dhe në masat e tjera të hetimit, siç janë identifikimi apo përgjimi i komunikimeve. Në praktikë, kjo ka çuar në moskryerjen e hetimeve nga policia dhe prokuroria për personat e privilegjuar, në rast se arrestimi i tyre është i ndaluar.

Në këto kushte, propozohet që paragrafi i parë, i nenit 289, të këtij Kodi, të riformulohet si vijon:  “Deri në dhënien e autorizimit, për personat e parashikuar në nenin 288 nuk lejohet arrestimi ose heqja lirisë në çfarëdolloj forme apo ushtrimi i kontrollit personal ose të banesës, pa autorizimin e organit përkatës të parashikuar me ligj.”.
Sipas këtij formulimi, ndalohet në mënyrë kategorike që ndaj personave të përcaktuar në pikën 1, të nenit 288, të merren masa të arrestimit, heqjes së lirisë në çdo lloj forme apo të ushtimit të ndaj të kontrollit personal ose të banesës, pa u marrë më parë autorizimi i organit përkatës që përcakton ligji.

Miratimi i ndryshimeve të sipërpërmendura vjen si domosdoshmëri pas miratimit të ndryshimeve të fundit kushtetuese që janë të nevojshme për të qenë në koherencë të plotë me kuadrin ligjor në fuqi, si dhe për të lehtësuar punën e organeve të ndjekjes penale.  Nga ana tjetër, ofrojnë një garanci më shumë për individët që gëzojnë imunitet, duke detajuar procedurën së cilës duhet t’i përmbahen organet e ndjekjes penale. 

Neni 5 i ligjit është një dispozitë transitore, e cila synon të rregullojë kalimin nga rregulli i mëparshëm në rregullin e ri procedural. Konkretisht, parashikohet se procedimet penale të filluara përpara hyrjes në fuqi të këtij ligji do të gjykohen nga gjykata që ka kompetencën lëndore, sipas legjislacionit në fuqi në momentin e kryerjes së veprës penale. Kjo bëhet me qëllim shmangien e ndonjë konfuzioni të mundshëm në momentin e hyrjes në fuqi të këtij ligji në lidhje me kompetencën e trajtimit të çështjeve tashmë të filluara nga gjykata dhe prokuroritë e rretheve gjyqësore. 

Miratimi i këtij projektligji do të sjellë rritje të cilësisë së hetimit dhe gjykimit të veprave penale në fushën e korrupsionit, duke synuar dënimin e çdo individi që kryen veprime korruptive, si dhe forcimin e shtetit të së drejtës, kushte këto të domosdoshme që Shqipëria të përparojë në rrugën e saj drejt anëtarësimit në Bashkimin Evropian.

KËSHILLI I MINISTRAVE

� Të dhënat statistikore janë marrë nga faqja zyrtare e Prokurorisë së Përgjithshme, raportet e prokurorit të Përgjithshëm në Kuvend, për vitet 2008-2011. 

